b'\n_START_ARTICLE_\nUruk-kausi\n_START_SECTION_\nYleist\xc3\xa4\n_START_PARAGRAPH_\nKaupungit syntyiv\xc3\xa4t r\xc3\xa4j\xc3\xa4hdysm\xc3\xa4isesti kasvavista asutuskeskuksista ja kauden loppuvaiheessa maaseutu tyhjeni. Kaupungeissa ty\xc3\xb6skenteli monien eri alojen ammattilaisia, muun muassa rakennusmiehi\xc3\xa4, puuseppi\xc3\xa4 ja ruukuntekij\xc3\xb6it\xc3\xa4. Maaseudulla oli paimenia, maanviljelij\xc3\xb6it\xc3\xa4, puutarhureita ja kalastajia. Eriduun rakennettiin porraspyramidi eli zikkurat-tyyppinen temppeli. Kuvakirjoitus syntyi my\xc3\xb6h\xc3\xa4isell\xc3\xa4 Uruk-kaudella noin 3450\xe2\x80\x933100 eaa. ja alussa sit\xc3\xa4 k\xc3\xa4ytettiin muun muassa temppelin verokuittien ja vastaavian talousasiakirjojen tekoon. Samaan aikaan temppelin mahdin kasvaessa huippuunsa rakennettiin hyvin suuria koristeellisia temppeleit\xc3\xa4 runsaan ty\xc3\xb6ntekij\xc3\xb6iden m\xc3\xa4\xc3\xa4r\xc3\xa4n avulla. Asutuskeskuksista tuli jopa 100 hehtaarin kokoisia 10\xc2\xa0000\xe2\x80\x9320\xc2\xa0000 asukkaan keskuksia. Mesopotamian keskus Uruk kasvoi lopulta 50\xc2\xa0000 asukkaan suurkaupungiksi. Kauppaa k\xc3\xa4ytiin laajalla alueella._NEWLINE_Sumerilaisia kauppasiirtoloita ilmestyi Turkin Taurusvuorille, V\xc3\xa4limeren rannoille ja keskiseen Iraniin._NEWLINE_Dreija eli nopea savenvalajan py\xc3\xb6r\xc3\xa4 kehittyi viimeist\xc3\xa4\xc3\xa4n kauden alussa hitaasta savenvalajan py\xc3\xb6r\xc3\xa4st\xc3\xa4. Dreija oli k\xc3\xa4yt\xc3\xb6ss\xc3\xa4 viimeist\xc3\xa4\xc3\xa4n 3500 eaa. ja py\xc3\xb6r\xc3\xa4 3250 eaa._NEWLINE_Kupari yleistyi kaudella huomattavasti, ja sit\xc3\xa4 tuotiin koostumuksesta p\xc3\xa4\xc3\xa4tellen Omanista eli Makanista.\n_START_SECTION_\nPapiston suuri valta\n_START_PARAGRAPH_\nPapiston mahti oli huipussaan ja se ohjasi ehk\xc3\xa4 yksin koko maata pappiskuninkaan ja vanhempien neuvoston johdolla. Temppeli jakoi maata k\xc3\xb6yhille ja oli monopolistinen maan omistaja. Vallitsi er\xc3\xa4\xc3\xa4nlainen temppelisosialismi.\n_START_SECTION_\nYhteiskuntaluokat\n_START_PARAGRAPH_\nYhteiskunta jakautui kolmeen p\xc3\xa4\xc3\xa4luokkaa, aatelistoon, tavalliseen kansaan ja orjiin, joita hankittiin yleens\xc3\xa4 vuoristoisista maista ry\xc3\xb6st\xc3\xa4m\xc3\xa4ll\xc3\xa4. Ylimyst\xc3\xb6ss\xc3\xa4 oli pappeja, hallinnon virkamiehi\xc3\xa4 ja suurkauppiaita, jotka omistivat suurimman osan maasta. Tavalliset ihmiset omistivat maata puutarhapalstan verran._NEWLINE_Maanviljelij\xc3\xa4t ja k\xc3\xa4sity\xc3\xb6l\xc3\xa4iset ty\xc3\xb6skenteliv\xc3\xa4t temppelin alaisuudessa jumalien hyv\xc3\xa4ksi. Temppeli tuotti, varastoi ja jakeli l\xc3\xa4hes kaikki hy\xc3\xb6dykkeet. Temppeli rakennutti kastelukanavia, temppeleit\xc3\xa4 ja hallintorakennuksia, valvoi maataloutta ja piti yll\xc3\xa4 kauppaa, joka ulottui kaukaisiin maihin. K\xc3\xa4sity\xc3\xb6l\xc3\xa4iset ty\xc3\xb6skenteliv\xc3\xa4t temppelin alaisissa metalli- ja keramiikkapajoissa sek\xc3\xa4 tekstiilitehtaissa.\n_START_SECTION_\nElinkeinoja\n_START_PARAGRAPH_\nTemppeli antoi tavalliselle kansalle talon, puutarhan, vaatteet, ty\xc3\xb6kalut ja yll\xc3\xa4pidon. Ihmisill\xc3\xa4 oli monenlaisia ammatteja, kuten paimenia, ohraa ja vehn\xc3\xa4\xc3\xa4 sek\xc3\xa4 seesamia viljelevi\xc3\xa4 maanviljelij\xc3\xb6it\xc3\xa4, taateleita kasvattavia puutarhureja ja kalastajia sek\xc3\xa4 k\xc3\xa4sity\xc3\xb6l\xc3\xa4isi\xc3\xa4, jotka tekiv\xc3\xa4t vaatteita, ty\xc3\xb6kaluja ja aseita. Oli my\xc3\xb6s sotilaita.\n_START_SECTION_\nKorkein johto\n_START_PARAGRAPH_\nKorkeimmalla hierarkiassa olivat kirjurit ja varsinaiset jumalanpalveluksen tekij\xc3\xa4t, joiden huipulla oli pappiskuningas en tai ensi. Huolimatta temppelin vallasta oli suuria yksityisi\xc3\xa4 maatiloja, muutaman perheen pit\xc3\xa4mi\xc3\xa4 "kartanoita", jotka periytyiv\xc3\xa4t Samarra- ja Ubaid-ajalta. Useat suvut olivat yhdistyneit\xc3\xa4 yhden hallitsevan, voimakkaan suvun valtaan. Oli my\xc3\xb6s jonkin verran yksityisi\xc3\xa4 k\xc3\xa4sity\xc3\xb6l\xc3\xa4isi\xc3\xa4, jotka myiv\xc3\xa4t tuotteitaan tavalliselle kansalle. My\xc3\xb6s temppelin k\xc3\xa4sity\xc3\xb6l\xc3\xa4iset myiv\xc3\xa4t tuotteitaan ihmisille.\n_START_SECTION_\nVoimakas kaupungistuminen\n_START_PARAGRAPH_\nUruk-kaudella kaupungistunut yhteiskunta syntyi laajalla alueella Mesopotamiassa. Syntyi kerrostunut yhteiskunta, jossa oli eri hierarkiatasoilla olevia sosiaalisia ryhmi\xc3\xa4 ja pitk\xc3\xa4lle kehittynyt ty\xc3\xb6njako. Ilmasto kuivui \xc3\xa4kki\xc3\xa4 noin 3800 eaa, mik\xc3\xa4 suosi kasteluviljely\xc3\xa4 ja kaupungistumista. Pienet keskukset eiv\xc3\xa4t kest\xc3\xa4neet niin hyvin kuivuutta kuin suuret. Kaupungit syntyiv\xc3\xa4t ja kasvoivat nopeasti. Asutuskeskuksissa oli ainakin kolme tyyppi\xc3\xa4, suuria kaupunkeja, pikkukaupunkeja, ja pikkukaupunkien ymp\xc3\xa4rill\xc3\xa4 viel\xc3\xa4 pieni\xc3\xa4 kyli\xc3\xa4. Ubaid-kaudella asutustyyppej\xc3\xa4 oli ollut vain kaksi, suuret ja pienet kyl\xc3\xa4t. Sylinterisinetti syntyi Uruk-kaudella. My\xc3\xb6h\xc3\xa4isen Ubaid-kauden asutuskeskukset jakautuivat tasaisesti, ja vain muutaman keskuksen ala oli niinkin suuri kuin 10 hehtaaria.\n_START_SECTION_\nMaaseutu ja maanviljely\n_START_PARAGRAPH_\nMaaseutu n\xc3\xa4ytt\xc3\xa4\xc3\xa4 tyhjenneen Uruk-kauden aikana. Ilmasto kuivui. Uruk-kaudella alettiin k\xc3\xa4ytt\xc3\xa4\xc3\xa4 orjina vuoristoisen maan, Subartun, asukkaita._NEWLINE_Viljava kuusirivinen ohra oli kehittynyt viljelyss\xc3\xa4 jo Samarra-kaudella kaksirivisest\xc3\xa4 ohrasta. Kuusirivinen ohra ja tehokas kastelukanavien kaivaminen loivat edellytykset suurten peltojen synnylle Mesopotamiaan. Ne kykeniv\xc3\xa4t el\xc3\xa4tt\xc3\xa4m\xc3\xa4\xc3\xa4n suurta kaupunkiv\xc3\xa4est\xc3\xb6\xc3\xa4, jonka ei tarvinnut itse viljell\xc3\xa4 maata. N\xc3\xa4in kaupunkilaiset saattoivat keskitty\xc3\xa4 k\xc3\xa4sity\xc3\xb6tuotteiden tekoon.\n_START_SECTION_\nSuurimmat kaupungit\n_START_PARAGRAPH_\nEtel\xc3\xa4-Mesopotamiaa on pitk\xc3\xa4\xc3\xa4n pidetty kaupungistumisen keskuksena. Uruk-kaudella kasvoivat suuriksi varsinkin Mesopotamian etel\xc3\xa4puoliskon Sumerin etel\xc3\xa4ss\xc3\xa4 oleva Eridu, pohjoisen Ki\xc5\xa1 ja keskisen Sumerin Uruk. Uruk-kaudella Urukin pinta-ala oli 30\xe2\x80\x9350 hehtaaria._NEWLINE_Er\xc3\xa4\xc3\xa4ss\xc3\xa4 vaiheessa Uruk-kaudella Uruk, Nippur ja Susa olivat aikakauden suurimmat kaupungit. N\xc3\xa4ihin aikoihin Abu Salabikh ja Nippur kasvoivat nopeasti. Uruk kasvoi noin 400 hehtaarin suuruiseksi varhaisdynastisen kauden alussa noin 3000 eaa. My\xc3\xb6s Sumerin tarusto mainitsee painopisteen siirtyneen Eridusta Urukiin.\n_START_SECTION_\nUruk-kauden laajeneminen\n_START_PARAGRAPH_\nSumerilaisten kaltainen kaupunki oli muun muassa etel\xc3\xa4inen Habuba Kabira eli Qannas Pohjois-Syyriassa, josta on l\xc3\xb6ydetty Uruk V\xe2\x80\x93VI -tyyppist\xc3\xa4 keramiikkaa, ja paikan rakentamistapa on sama kuin Etel\xc3\xa4-Mesopotamiassa. Jebel Arudasta on l\xc3\xb6ydetty Sumerin sinettej\xc3\xa4 ja savitauluja t\xc3\xa4lt\xc3\xa4 ajalta._NEWLINE_Godin Tepess\xc3\xa4 Kerm\xc4\x81n\xc5\xa1\xc4\x81hin l\xc3\xa4hell\xc3\xa4 Iranissa oli p\xc3\xa4\xc3\xa4osin paikallista perinnett\xc3\xa4._NEWLINE_Urukin kulttuuri laajeni keskisell\xc3\xa4 ja my\xc3\xb6h\xc3\xa4isell\xc3\xa4 Uruk-kaudella. Kauden loppuvaiheessa n\xc3\xa4ytt\xc3\xa4\xc3\xa4 jokin laaja keskusvalta hallinneen Mesopotamiaa ja Elamia._NEWLINE_Noin 4500\xe2\x80\x934000 eaa. tai hieman my\xc3\xb6hemmin, noin vuosien 4000\xe2\x80\x933500 eaa. v\xc3\xa4lill\xc3\xa4 kasvoivat Pohjois-Mesopotamian kaksi kaupunkia Tell Brak ja Tell Hamoukar suuremmiksi kuin Etel\xc3\xa4-Mesopotamian keskukset. Tell Brakissa arvioidaan el\xc3\xa4neen vuonna 4000 eaa. 20\xc2\xa0000 asukasta. Samoihin aikoihin Uruk oli noussut kaupungiksi Etel\xc3\xa4-Mesopotamiassa. T\xc3\xa4m\xc3\xa4n takia pohjoisen ja etel\xc3\xa4n keskukset alkoivat kilpailla. Etel\xc3\xa4inen Uruk voitti kilpailun noin vuonna 3500 eaa. p\xc3\xa4\xc3\xa4tellen Hamoukarista l\xc3\xb6ydetyist\xc3\xa4 runsaista lingon ammuksista._NEWLINE_Lounais-Iranin nykyinen Khuzistan oli Sumerille rinnakkaisen Elamin valtion keskus. Susa A-kaudella kerrostumissa 33\xe2\x80\x9327 kaupungin ala oli 10\xe2\x80\x9315, ehk\xc3\xa4 25 hehtaaria. Kymmenen metrin korkuisella terassilla oli muutamia rakennuksia, sek\xc3\xa4 jonkin tyyppinen savenvalajan py\xc3\xb6r\xc3\xa4. Kerrostumissa 22\xe2\x80\x9317 tasanne h\xc3\xa4visi, jolloin alueella oli merkkej\xc3\xa4 l\xc3\xa4ntisest\xc3\xa4 Sumerin vallasta. Susa kasvoi n\xc3\xa4ihin aikoihin noin 3500 eaa. varmasti 25 hehtaarin kokoiseksi._NEWLINE_Sarjatuotanto kehittyi jo varhain Uruk-kaudella. Akaban l\xc3\xa4hell\xc3\xa4 Tel Hujayratissa oli noin 4000\xe2\x80\x933500 eaa. k\xc3\xa4sity\xc3\xb6teollisuutta, joka valmisti sarjaty\xc3\xb6n\xc3\xa4 kupariesineit\xc3\xa4._NEWLINE_Mesopotamiassa kehittyiv\xc3\xa4t noin 4500\xe2\x80\x934000 eaa. aikoihin dreija ja saviastioiden massatuotanto. Silloin alettiin tuottaa suureksi osaksi koristelematonta keramiikkaa. Noin 4000 eaa. tuotettiin Mesopotamiassa ja Khuzistanissa suuria m\xc3\xa4\xc3\xa4ri\xc3\xa4 viistoreunaisia kulhoja. N\xc3\xa4ihin aikoihin Tepe Gawrassa oli rikkaiden ihmisten mutatiilist\xc3\xa4 tai kivest\xc3\xa4 tehtyj\xc3\xa4 hautoja.\n_START_SECTION_\nVarhainen Uruk-kausi\n_START_PARAGRAPH_\nUruk-kauden ensimm\xc3\xa4inen jakso 3900\xe2\x80\x933600 eaa. muistutti my\xc3\xb6h\xc3\xa4ist\xc3\xa4 Ubaid-vaihetta. Kulttuuri kehittyi t\xc3\xa4ll\xc3\xa4 kaudella asteittain ubaidilaisesta sumerilaiseksi. Keramiikaa alettiin tuottaa keskuspaikoissa, esimerkiksi Urukin keramiikkaa on l\xc3\xb6ydetty Eridusta. Noin 3800 kalenterivuotta sitten oli voimakasta kuivumista, mik\xc3\xa4 saattoi aiheuttaa asutuksen keskittymisen.\n_START_SECTION_\nKeramiikka\n_START_PARAGRAPH_\nVarhainen Uruk-kausi oli siirtym\xc3\xa4kausi, jolloin Ubaidin keramiikka harvinaistui ja lopulta loppui. Tuhansien asukkaiden keskuskyli\xc3\xa4 ymp\xc3\xa4r\xc3\xb6iv\xc3\xa4t pienemm\xc3\xa4t kyl\xc3\xa4t, kuten Ubaidin kaudellakin. Sumerit saapuivat luultavasti varhaisella Uruk-kaudella. Noin 3700 eaa.,  varhaisella Uruk-kaudella syntyi ensimm\xc3\xa4inen yli 10 000 asukkaan kaupunki. Viimeist\xc3\xa4\xc3\xa4n t\xc3\xa4ll\xc3\xa4 kaudella lienee keksitty nopeasti py\xc3\xb6riv\xc3\xa4 savenvalajan py\xc3\xb6r\xc3\xa4 eli dreija.\n_START_SECTION_\nUruk-kauden alku\n_START_PARAGRAPH_\nUruk-kulttuurin luojat sumerilaiset arvellaan saapuneen Kaksoisvirtainmaahan joko ehk\xc3\xa4 noin vuosien 5000\xe2\x80\x934500 eaa. v\xc3\xa4lill\xc3\xa4, ennen t\xc3\xa4t\xc3\xa4 kautta tai kauden my\xc3\xb6h\xc3\xa4isess\xc3\xa4 vaiheessa. Elettiin kivi-kuparikautta._NEWLINE_Uruk-kulttuurin alkuvaihe muistuttaa yll\xc3\xa4tt\xc3\xa4en tempelinrakennustaiteessa Anatolian Ppna-kauden luomuksia. Varhainen Uruk-kausi alkoi luultavasti noin 4500 eaa., jolloin dreija ehk\xc3\xa4 keksittiin. Perinteisesti Uruk-kauden on katsottu kattaneen noin ajan 4100\xe2\x80\x933100 eaa. eli Urukin kerrostumat XIV\xe2\x80\x93IV. Ajoituksissa on ep\xc3\xa4varmuutta, on my\xc3\xb6s arvioitu Uruk-kauden alkaneen 4500/4300/4100/4000/3900/3800 eaa._NEWLINE_Noin 4000 eaa. tapahtui villalammas-mutaatio L\xc3\xa4hi-id\xc3\xa4ss\xc3\xa4.\n_START_SECTION_\nKeskinen Uruk-kausi\n_START_PARAGRAPH_\nTemppelit alkoivat kasvaa yh\xc3\xa4 suuremmiksi. T\xc3\xa4m\xc3\xa4 viittaa temppelin suureen mahtiin. Uruk-kulttuuri levisi Syyriaan ja Etel\xc3\xa4-Turkkiin. Keskisell\xc3\xa4 Uruk-kaudella ilmestyiv\xc3\xa4t viistoreunaiset maljakot, joita oli valmistettu massatuotantona. N\xc3\xa4m\xc3\xa4 olivat uhriastioita._NEWLINE_Sylinterisinetti keksittiin keskisell\xc3\xa4 Uruk-kaudella. Sylinteri- ja leimasinettej\xc3\xa4 tehtiin paljon.\n_START_SECTION_\nSodat ja asutuksen laajeneminen\n_START_PARAGRAPH_\nTell Hamoukarista Habur-joen valuma-alueelta Pohjois-Syyriasta on l\xc3\xb6ydetty taistelun merkkej\xc3\xa4 keskiselt\xc3\xa4 Uruk-kaudelta eli my\xc3\xb6h\xc3\xa4iselt\xc3\xa4 kalkoliittikaudelta noin vuonna 3500 eaa., hy\xc3\xb6kk\xc3\xa4\xc3\xa4j\xc3\xa4n\xc3\xa4 olivat ehk\xc3\xa4 urukilaiset. Kaupungin pinta-ala oli tuolloin 32 hehtaaria. Samaan aikaan hy\xc3\xb6k\xc3\xa4ttiin my\xc3\xb6s Tell Brakiin Pohjois-Mesopotamiassa. Keskisell\xc3\xa4 Uruk-kaudella Tell Brakissa oli 110 hehtaaria asuttua aluetta, satelliittikyl\xc3\xa4t mukaan lukien.\n_START_SECTION_\nKaupank\xc3\xa4ynti ja siirtokunnat\n_START_PARAGRAPH_\nKauppaa k\xc3\xa4ytiin Anatolian, Egyptin, Zagros-vuorten, Afganistanin ja Pohjois-Levantin (V\xc3\xa4limeren it\xc3\xa4puoli) kanssa. N\xc3\xa4ist\xc3\xa4 saatiin eri tarvikkeita: metalleja, kive\xc3\xa4, puuta. Perustettiin kauppasiirtokuntia, joista on l\xc3\xb6ydetty Uruk-astioita. Urukin kulttuurin laajeneminen muistutti Ubaidin laajenemista, mutta se oli paljon nopeampi ja lyhytik\xc3\xa4isempi ilmi\xc3\xb6. Jotkut Uruk-kauden siirtokunnat olivat jopa 5\xc2\xa0000 asukkaan pieni\xc3\xa4 kaupunkeja, joista muutamat olivat linnoitettuja. Levitt\xc3\xa4ytymiskausi kesti ehk\xc3\xa4 150 vuotta.\n_START_SECTION_\nMy\xc3\xb6h\xc3\xa4inen Uruk-kausi \xe2\x80\x94 sivistyksen synty\n_START_PARAGRAPH_\nNoin 3500\xe2\x80\x933400 eaa. alkoi my\xc3\xb6h\xc3\xa4inen Uruk-kausi, jota vastaavat Urukin kerrostumat IV\xe2\x80\x93VI. Toisen laskutavan mukaan my\xc3\xb6h\xc3\xa4inen Uruk-kausi alkoi jo kerrostumasta VIII, mutta suurin edistys tapahtui kerrostumissa V ja IV. Pronssi keksittiin kauden alussa, ja niinp\xc3\xa4 t\xc3\xa4m\xc3\xa4 kausi on sama kuin varhaispronssikausi I. Uruk oli ajan suurin keskus Kaksoisvirranmaassa. T\xc3\xa4ss\xc3\xa4 vaiheessa Sumerin kulttuurin peruspiirteet olivat jo muotoutuneet._NEWLINE_Py\xc3\xb6rill\xc3\xa4 kulkevia vaunuja oli ainakin jo 3500 eaa. Py\xc3\xb6r\xc3\xa4 on saatettu keksi\xc3\xa4 paljon aikaisemminkin Ubaid-kaudella, kuten dreija._NEWLINE_Varhaisin kuvakirjoitus on Uruk IVb-kaudelta noin 3200 eaa._NEWLINE_Eridussa oli noin vuonna 3500 eaa. 2\xc2\xa0000 asukasta, ja sen pinta-ala oli noin 10 hehtaaria. Ilmaston kuivuminen noin 3500\xe2\x80\x933200 eaa. on saattanut ajaa v\xc3\xa4ke\xc3\xa4 kaupunkeihin. Maaseudun tyhjentyess\xc3\xa4 kaupungit kasvoivat valtaviksi, v\xc3\xa4est\xc3\xb6n m\xc3\xa4\xc3\xa4r\xc3\xa4 r\xc3\xa4j\xc3\xa4hti nousuun ja syntyi k\xc3\xb6yh\xc3\xa4list\xc3\xb6.\n_START_SECTION_\nAsutuskeskuksia\n_START_PARAGRAPH_\nNoin vuonna 3500 eaa. Urukissa oli 10\xc2\xa0000 asukasta, ja kauden lopussa 50\xc2\xa0000 asukasta. Urukin laajuus oli 80 hehtaaria. Uruk-kauden lopulla Sumerissa oli useita yli 10\xc2\xa0000 asukkaan kaupunkia, jolloin noin 12 kaupunkivaltiota hahmottuivat. Silloin massa oli ehk\xc3\xa4 muutama kymmenen tuhatta asukasta. Urukin lis\xc3\xa4ksi suuria keskuksia olivat Ur, Nippur, Ki\xc5\xa1 ja Eridu. Mik\xc3\xa4\xc3\xa4n niist\xc3\xa4 ei ollut Urukin suuruinen. Uruk s\xc3\xa4ilyi alueen suurimpana satoja vuosia, ehk\xc3\xa4 vuodesta 3200\xe2\x80\x932800 eaa. Pohjois-Mesopotamian asutuskeskukset Tell Brak eli Nagar ja Tell Hamoukar olivat yh\xc3\xa4 suuria.\n_START_SECTION_\nTemppelit\n_START_PARAGRAPH_\nMy\xc3\xb6h\xc3\xa4isell\xc3\xa4 Uruk-kaudella noin 3600 eaa. alkaen Urukin kerrostumasta VIII p\xc3\xa4\xc3\xa4tellen rakennettiin suuri temppelialue kaupunkiin jatkaen aiempia perinteit\xc3\xa4, mutta tehden yh\xc3\xa4 suurempia rakennelmia. Temppelit suurenivat ajan mukana. T\xc3\xa4lt\xc3\xa4 ajalta ovat ensimm\xc3\xa4iset porrasmaiset temppelitasanteet. Temppeleit\xc3\xa4 oli pyhitetty taivaan jumala Anille ja rakkauden jumala Inannalle. Niiss\xc3\xa4 oli sein\xc3\xa4syvennyksi\xc3\xa4 eli ni\xc5\xa1\xc5\xa1ej\xc3\xa4 ja kolmiosainen pohjakaava, kuten varhaisemman Uruk-kauden temppeleiss\xc3\xa4kin. Merkitt\xc3\xa4vin saavutus oli taivaan jumala Anille pyhitetty Eannan eli Taivaan talon temppelialue, joka kattoi lopulta 9 hehtaaria. Sinne rakennettiin Kalkkikivitemppeli, johon rakennusaine tuotiin 80\xc2\xa0km:n p\xc3\xa4\xc3\xa4st\xc3\xa4 Eufratin l\xc3\xa4nsirannalta. Eanna-alueen ulkopuolelle rakennettiin Uruk V -kauden lopussa Anin Valkoinen temppeli 13 metri\xc3\xa4 korkealle tasanteelle. T\xc3\xa4t\xc3\xa4 temppeli oli varhainen zikkurrat. Sen rakentaminen vaati noin 7\xc2\xa0500 ihmist\xc3\xa4. Uruk-kaudella valmistettiin v\xc3\xa4rillisi\xc3\xa4 savitappeja, joilla koristeltiin temppelin seini\xc3\xa4. My\xc3\xb6hempiin aikoihin verrattuna my\xc3\xb6h\xc3\xa4isen Uruk-kauden temppelit olivat suuria. Urukin temppeli C oli kooltaan 30 \xc3\x97 80 metri\xc3\xa4 ja kivitemppeli D 30 \xc3\x97 76 metri\xc3\xa4.\n_START_SECTION_\nK\xc3\xa4sity\xc3\xb6taide\n_START_PARAGRAPH_\nT\xc3\xa4ll\xc3\xa4 kaudella ilmestyiv\xc3\xa4t sylinterisinetit. Saviastioita tuotettiin teollisesti suuria m\xc3\xa4\xc3\xa4ri\xc3\xa4.\n_START_SECTION_\nVarhaisin kirjoitus\n_START_PARAGRAPH_\nIlmasto kuivui entisest\xc3\xa4\xc3\xa4n vuodesta 3500 eaa. alkaen, ja oli paha varsinkin 3200\xe2\x80\x933000 eaa. T\xc3\xa4m\xc3\xa4 vaikutti kaupungistumiseen. Noin 3200 eaa. Urukin pohjois-Mesopotamian siirtokunnat luhistuivat k\xc3\xa4rsitty\xc3\xa4\xc3\xa4n kuivuudesta._NEWLINE_Kirjoitustaito tuli k\xc3\xa4ytt\xc3\xb6\xc3\xb6n viimeist\xc3\xa4\xc3\xa4n noin 3100 eaa. Uruk IV -kaudella. Ei ole tarkkaa tietoa siit\xc3\xa4, mill\xc3\xa4 Uruk IV -kauden alajaksolla savitaulut kehittyiv\xc3\xa4t, mutta kirjoituksen kehityksen jatkuvuudesta on p\xc3\xa4\xc3\xa4telty niiden tulleen seuraavaa kautta juuri edelt\xc3\xa4v\xc3\xa4ll\xc3\xa4 IVa- tai joidenkin mukaan hieman vanhemmalla IVb-kaudella._NEWLINE_T\xc3\xa4lt\xc3\xa4 ajalta on l\xc3\xb6ydetty yleens\xc3\xa4 ensimm\xc3\xa4isin\xc3\xa4 pidetyt kirjoitetut savi- ja kivitaulut vuodelta 3200 eaa. Tell Brakista, Ki\xc5\xa1ist\xc3\xa4 ja hieman my\xc3\xb6hemmin Urukista vuosina 3200\xe2\x80\x933100 eaa. Uruk IV -kauden savitaulut s\xc3\xa4ilyiv\xc3\xa4t, koska niit\xc3\xa4 k\xc3\xa4ytettiin romuna kuoppien tasoittamiseen seuraavan Uruk III -kauden rakennust\xc3\xb6iss\xc3\xa4._NEWLINE_Sit\xc3\xa4 ennen oli merkitty numeroita Uruk V -kaudella noin 3400 eaa. ja kuvakirjoitusta edelt\xc3\xa4vi\xc3\xa4 merkkej\xc3\xa4 jo Uruk VI -kaudella. Oli yksinkertaisia savitauluja, joissa oli sylinterisinetin painalluksia ja numeroita._NEWLINE_Varhaisella Uruk IV -kaudella oli "lappuja", joissa oli henkil\xc3\xb6n tai tuotteen nimi. Toisissa oli lis\xc3\xa4ksi numeroita. Kolmannen tyyppisiss\xc3\xa4 oli useita osioita, joissa numeroita ja tuotteita tai henkil\xc3\xb6it\xc3\xa4._NEWLINE_Uruk-kauden kuvakirjoituksessa oli t\xc3\xa4hkien, astioiden, laivojen, kaksi- ja nelipy\xc3\xb6r\xc3\xa4isen sotavaunun, puusep\xc3\xa4n, aasin ja sellaisten kuvia, yhteens\xc3\xa4 1500 merkki\xc3\xa4. My\xc3\xb6hemm\xc3\xa4st\xc3\xa4 nuolenp\xc3\xa4\xc3\xa4kirjoituksesta on p\xc3\xa4\xc3\xa4telty joidenkin merkkien merkityst\xc3\xa4. Uruk IV -kauden merkkej\xc3\xa4 olivat unken, neuvosto, en, ruhtinas, sanga, temppelin p\xc3\xa4\xc3\xa4llikk\xc3\xb6. Mutta merkkej\xc3\xa4 "kuningas" ja "palatsi" ei n\xc3\xa4y._NEWLINE_60-j\xc3\xa4rjestelm\xc3\xa4\xc3\xa4 osataan tulkita vain numeroiden osalta. Se on saattanut kehitty\xc3\xa4 savisten laskurahojen painalluksista, joita tehtiin laskurahoja sis\xc3\xa4lt\xc3\xa4neeseen savikuoreen. T\xc3\xa4h\xc3\xa4n viittaa muutaman ajalta 3400\xe2\x80\x933300 eaa. l\xc3\xb6ydetyn taulun pallomainen ja kuutiomainen muoto. Se on maailman vanhinta tunnettua kirjoitusta._NEWLINE_Varhaista kirjoitusta Uruk IV- ja Jemdet Nasr -kausilla on k\xc3\xa4ytetty luultavasti temppeliverotuksessa verokuittien laatimiseen ja kirjanpitoon._NEWLINE_Kirjoitus on saattanut olla alussa melko harvinaista tai kirjoitusmateriaalina on k\xc3\xa4ytetty muuta kuin savea. Samoihin aikoihin kehittyi esitt\xc3\xa4v\xc3\xa4 taide, jossa kuvattiin muun muassa papin tai kuninkaan kaltaisia hahmoja._NEWLINE_Eniten kirjoitusta on l\xc3\xb6ytynyt t\xc3\xa4lt\xc3\xa4 ajalta vuosilta 3200\xe2\x80\x933100. Kirjoitus viittaa varhaiseen seemil\xc3\xa4isen ja sumerilaisen aineksen sekoittumiseen. Ei tiedet\xc3\xa4, synnyttik\xc3\xb6 sumerilainen kuvakirjoitus Egyptin hieroglyfit vai p\xc3\xa4invastoin. Joidenkin mukaan kirjoitus olisi tullut Sumeriin Egyptist\xc3\xa4, jossa sit\xc3\xa4 on saattanut olla Skorpionikuninkaan haudassa jo 3400\xe2\x80\x933300 eaa.\n_START_SECTION_\nVarhainen ja keskinen Uruk-kausi\n_START_PARAGRAPH_\nVarhaisella ja Keskisell\xc3\xa4 Uruk-kaudella suuria keskuksia oli vain muutamia. Asutuskeskuksista 60 prosenttia oli pohjoisessa Nippurin ymp\xc3\xa4rill\xc3\xa4. Kauden asutuskeskusten kokojakaumaa voidaan yritt\xc3\xa4\xc3\xa4 hahmottaa, vaikkei sit\xc3\xa4 tunneta tarkasti. Suurin keskus Uruk kattoi 70 hehtaaria ja pohjoisessa oli kaksi noin 50 hehtaarin kokoista keskusta, Tell Dlabim ja Tell al-Hayad. Lis\xc3\xa4ksi oli kaksi 30 hehtaarin kokoista keskusta, joista toinen oli kumpu 1172. Pienempi\xc3\xa4 4\xe2\x80\x9320 hehtaarin paikkoja oli useita, muun muassa Umma, Umm-al Agarib, 202, 1194, 1196, Nippur, Abu Salabikh, 678. N\xc3\xa4it\xc3\xa4 keskikokoisia keskuksia oli  yhteens\xc3\xa4 29  leveysasteen 32 20 etel\xc3\xa4puolella. Pohjoisin paikka oli 678. Asutuksen painopiste 32 oli leveysasteen pohjoispuolella. Yhten\xc3\xa4isemmin l\xc3\xb6yt\xc3\xb6j\xc3\xa4 on tehty leveysasteiden 32 ja 32 20 v\xc3\xa4lill\xc3\xa4, miss\xc3\xa4 oli kaksi suurta 50 hehtaarin kokoista keskusta. Dlebim ja al-Ahayyad johtivat asutuskeskusjakaumaa. Lis\xc3\xa4ksi oli yksi 30 hehtaarin kokoinen keskus 1132. 4\xe2\x80\x9320 hehtaarin laajuisia keskuksia oli 19 ja pieni\xc3\xa4 0,1\xe2\x80\x934 hehtaarin kyli\xc3\xa4 noin 70._NEWLINE_My\xc3\xb6h\xc3\xa4isell\xc3\xa4 Uruk-jaksolla noin vuosina 3500\xe2\x80\x933100 eaa. asuttu kokonaisala oli kasvanut vain hieman verrattuna aikaisempaan. Asutus oli siirtynyt Nippurin ymp\xc3\xa4rilt\xc3\xa4 Urukin ymp\xc3\xa4rille, miss\xc3\xa4 oli 60 prosenttia keskuksista. Uruk tuli kaksi kertaa suuremmaksi kuin toiseksi suurin keskus ja kattoi 100 hehtaaria. Asutuksen painopiste oli 32 leveysasteen etel\xc3\xa4puolella. Pohjoisempana oli l\xc3\xa4hekk\xc3\xa4in monia suurehkoja keskuksia, muun muassa kummut 125 ja 201. Asutuskeskusten jakauma oli seuraava: yli 40 hehtaarin keskuksia olivat Uruk ja pohjoisen Tell Al-Hayyad. 20\xe2\x80\x9340 hehtaarin keskuksia oli kaksi, kumpu 125 ja kumpu 1172. 4\xe2\x80\x9320 hehtaarin keskuksia oli  35, muun muassa Tell Mismar, kumpu 260, 201, Umma, Umm-al Aqarib, Tell Shmid, 1194, Nippur ja  Abi Salabakh. Keskukset jakautuivat siis siten, ett\xc3\xa4 keskikokoisia keskuksia oli melko tihe\xc3\xa4ss\xc3\xa4. Pieni\xc3\xa4 asutuskeskuksia oli noin 90._NEWLINE_Uruk kasvoi edelleen. Uruk-kaudella Uruk tarvitsi laskujan mukaan s\xc3\xa4teelt\xc3\xa4\xc3\xa4n kuuden kilometrin laajuisen peltoalan, mutta Jemdet Nasr-kaudella 16 kilometrin s\xc3\xa4teisen alueen. Lopulta Uruk laajeni varhaisdynastisella kaudella kattamaan I kaudella 400, my\xc3\xb6hemmin jopa 850 hehtaaria. Jemdet Nasr- ja varhaisdynastisella kaudelle pienien kylien m\xc3\xa4\xc3\xa4r\xc3\xa4 putosi rajusti. Kaupungin muuri oli 9,5 kilometri\xc3\xa4 pitk\xc3\xa4._NEWLINE_Jemdet Nasr-kaudella noin 3100\xe2\x80\x932900 eaa. olivat isoja asutuskeskuksia muun muassa  Uruk, kumpu 230, kumpu 242 ja Tell Dlehim. Etel\xc3\xa4isill\xc3\xa4 alueella suurimpia keskuksia oli kolme: Uruk, kumpu 242 ja kumpu 230. Asutuksen painopiste oli etel\xc3\xa4ss\xc3\xa4, 31 45 leveysasteen etel\xc3\xa4puolella. Niiden koot olivat yli 40 hehtaaria. Nippurin koko oli 20\xe2\x80\x9340 hehtaaria. 4\xe2\x80\x9320 hehtaarin laajuisia keskuksia oli 25. Etel\xc3\xa4isell\xc3\xa4 alueella niit\xc3\xa4 oli 21. Pieni\xc3\xa4 0,1\xe2\x80\x9340 hehtaarin keskuksia oli 31.45 leveysasteen etel\xc3\xa4puolella 65, ja yhteens\xc3\xa4 91.'